On the Money – Weet jy wat in jou huwelikskontrak staan?
You are here: Home / Banking and Financial Services / On the Money – Weet jy wat in jou huwelikskontrak staan?
(MyPR.co.za) June 11, 2012 By // by Full Stop Communications Filed Under: Banking and Financial Services
Paartjies wat op trou staan, sien dikwels net maanskyn en rose en is gewoonlik haastig om die voorhuwelikse kontrak af te handel, skryf die finansiële beplanner Pieter Willem Moolman.
Nege uit tien jong paartjies trou buite gemeenskap van goedere met die aanwasbedeling en besoek gewoonlik kort voor die troue 'n notaris om die dokument te laat optrek.
Maar wéét hulle regtig wát hulle teken?
Die hoofdoel van 'n voorhuwelikse kontrak is eerstens om aspekte soos die gemeenskap van goedere en wins en verlies uit te sluit.
Die moontlike uitsluiting van die aanwassisteem kan ook hierin opgevat word. Indien dit nie spesifiek so aangedui word nie, word dit as ingesluit beskou.
Met die aanwassisteem het die gade met die kleiner aanwas gedurende die huwelik (by dood of skei) 'n fisiese eis teen die ander gade vir die helfte van die verskil in groei tussen hul boedels.
Dié feit word gewoonlik nie ernstig opgeneem voor die troudag nie en kan paartjies duur te staan kom.
Sekere klousules mag glad nie in die voorhuwelikse kontrak verskyn nie en word beskou as contra bonis mores.
Dit sluit klousules in waar een gade byvoorbeeld beloof om na die ander se geloof te verander, of wat sê dat die partye mag egbreek pleeg, die man sy maritale mag behou of waar die vrou gedwing word om huisvrou te raak nadat hul eerste kind gebore is.
Die punt is dat paartjies moet lees en verstaan wat in die kontrak staan.
Dis belangrik om van dag een af te besluit wat spesifiek in die voorhuwelikse kontrak uitgesluit moet word en wat nie, want dit kan potensieel groot finansiële implikasies hê.
Indien 'n bate nie spesifiek uitgesluit is nie, of dit val nie onder die lys van bates wat spesifiek uitgesluit is nie, sal dit vir die aanwas-eis in berekening gebring word.
Bates wat nie in berekening gebring moet word nie, is skadevergoeding ontvang vir nie-vermoënsskade, erfgelde en donasies tussen gades.
Paartjies moet veral daaroor dink om bates soos vaste eiendom en sakebelange uit te sluit aangesien dit potensieel die meeste groei sal toon wat sodanige eise sal vergroot.
Dit moet egter spesifiek genoem word dat die bate en alle toekomstige groei op die bate uitgesluit word, anders vorm die groei deel van die aanwas.
Getroude paartjies word óók aangeraai om finansiële adviseurs te sien om potensiële aanwasbedelingberekeninge te doen en daarvoor voorsiening te maak.
Hiervoor moet daar voldoende likiditeit in die boedel wees en 'n goeie manier om dit te finansier is met lewensversekering.
Indien jy ná jou troudag agterkom daar is foute in jou voorhuwelikse kontrak kan jy by die akteskantoor aansoek doen om dit reg te stel, maar dit sluit net "klein" foute soos jou naam, ID-nommer en beskrywing van bates in.
Slegs die Hooggeregshof kan die kontrak wysig en dit kan 'n duur proses wees. In hierdie geval gaan albei partye tot die wysigings moet instem.
Vermy om blindelings die voorhuwelikse kontrak te teken. Beplan sorgvuldig vir daardie tye wanneer die son sak en die rose verwelk.
Pieter Willem is die stigter van PWM Financial Management in Port Elizabeth. Hul missie is om finansiële sekuriteit en rykdom vir hul kliënte te skep. Besoek www.pwmfb.co.za.